钦定古今图书集成/历象汇编/岁功典/第058卷 > 秋夜赋 湛方生
## 钦定古今图书集成/历象汇编/岁功典/第058卷 > 秋夜赋 湛方生

“悲九秋之为节，物凋悴而无荣。岭颓鲜而殒绿，木倾
柯而落英。履代谢以惆怅，睹摇落而兴情。信皋壤而
感人，乐未毕而哀生。秋月清兮，何秋夕之转长？夜悠
悠而难极，月皦皦而停光。播商气以清温，扇高风以
革凉。水激波以成涟，露凝结而为霜。凡有生而必凋，
情何感而不伤。苟灵符之未虚，孰兹恋之可忘？何天”
悬之难释，思假畅之冥方，拂尘襟于元风，散近滞于
《老》《庄》，揽逍遥之宏维，总齐物之大纲，同天地于一指，
等太山于毫芒。万虑一时顿渫，情累豁焉都忘，物我泯然而同体，岂复寿夭于彭殇。